als_Latn dik_Latn sag_Latn
Prishtinë, 10 janar 2014 – Paketa e Re Fiskale 2014 e Shqipërisë do të ketë ndikim edhe tek prodhuesit e pijeve energjike nga Kosova të cilët eksportojnë në këtë vend. Prodhuesit e këtyre pijeve kërkojnë që të ulet akciza e paraparë nga shteti i Shqipërisë, por kryetari i AKB-së Agim Shahini shprehet skeptik se mund të bëhen përjashtime vetëm për Kosovën.
Paketa e Re Fiskale ka ngjallur reagime të shumta të prodhuesve të cilët thonë se do ta humbin tregun e Shqipërisë. Përveç prodhuesve të pijeve alkoolike te të cilët do të ketë ndikim, janë edhe prodhuesit e pijeve energjike për të cilët për herë të parë shteti shqiptar ka paraparë t”i ngarkojë me akcizë.
Palushi drejtor i kompanisë Frutex, shpreh shqetësimet e tij:
“Pakoja e re fiskale godet direkt kompaninë tonë. Vitin që e lamë pas, kemi eksportuar mall në vlerë prej 1.6 milionë euro dhe me këtë ngritje të akcizës, nëse do të ishte vlera e njëjtë e eksportit këtë vit, do të ngarkohemi me akcizë në vlerë prej gjysmë milionë euro dhe kjo gati e bën ta pamundur eksportin e mëtejshëm në tregun shqiptar”, theksoi ai.
Palushi thotë ulja e eksportit në Shqipëri do të ndikojë edhe në largimin e punëtorëve nga puna, pasi që 30% e prodhimit të tij ka destinim tregun e Shqipërisë. Ai ka kontaktuar edhe me Ministrinë e Tregtisë e Industrisë dhe ka marrë premtime se kjo çështje do të shqyrtohet në takimin e dy krye-ministrave në Prizren.
Por, kryetari i Aleancës Kosovare të Bizneseve Agim Shahini nuk beson se Qeveria e Shqipërisë do të merë ndonjë vendim enkas për Kosovën:
“Nuk e besoj se do të ketë përjashtim sepse këto politika po bëhen për bizneset e vet Shqipërisë dhe nuk ka përjashtime për vet bizneset e Shqipërisë e lërë më për bizneset e Kosovës. Prandaj nuk besoj se do të ketë politika me dy tarifa, apo me standarde të dyfishta por do të jenë politika për të gjithë njëjtë dhe këtë nuk mund ta lejojë as Cefta as marrëveshjet e tjera të cilat Shqipëria i ka të nënshkruara”, theksoi Shahini.
Shahini sugjeron shtetin shqiptar që ta rishqyrtojë Paketën, sepse sipas tij kjo ndikon negativisht edhe në zhvillimin e ekonomik dhe në tërheqjen e investimeve në Shqipëri.
als_Latn als_Latn als_Latn als_Latn als_Latn als_Latn als_Latn als_Latn